Bakoko

Ang bakoko (Siebenrockiella leytensis) ay isang uri ng pagong sa tubig tabang na makikita sa Pilipinas. Kabilang sa mga kritikal na nanganganib ang pagong na ito.  Bakoko ang likas na katawagan nito sa wikang Cuyonon. Tinatawag din ito sa Ingles bilang Philippine forest turtle, Philippine pond turtle, Palawan turtle, o Leyte pond turtle. Bagaman tinatawag itong Leyte pond turtle, hindi ito makikita sa pulo ng Leyte kundi sa pulo ng Palawan kung saan ito orihinal na nagmula. 

Ang mga bakoko (S. leytensis) ay makikilala sa kanilang takip bertebral na hugis gingko at sa kanilang maputlang puti na hanggang dilaw na linya na makikita na tumatawid sa kanilang ulo hanggang likuran ng tainga. Ang katangiang ito sa ulo ng bakoko ang rason kung bakit may palayaw ang pagong na “bowtie turtle” o pagong na may kurbatang de laso.

Sa pang-agham na klasipikasyon, nakauri ang bakoko sa subgenus na Panyaenemys. Kasama ng ngumingiti o smiling terrapin (Siebenrockiella crassicollis), isa ito sa dalawang espesye ng Siebenrockiella.

 Distribusyon at tirahan 

Ayon sa kasalukuyang datos, matatagpuan lamang ang bakoko sa hilagang Palawan at sa mga karatig na pulo nito. Kabilang dito ang pulo ng Dumaran kung saan makikita ang maraming mga bakoko na naninirahan sa mga sapa. Ngunit sa ibang mga pulo, lalo na sa Taytay at San Vicente, pinaniniwalaang mabilis bumaba ang populasyon ng bakoko. Tinatayang mas mababa sa 100 km2 ang lugar ng distribusyon ng espesye.Sabine Schoppe and Chris R. Shepherd (2013): "The Palawan Forest Turtle Under Threat from International Trade", in Traffic Bulletin, Vol.25, No.1, pg.9-11

Mga sanggunian

Kategorya:Pagong